KURZUS: Járművek

MODUL: Hibrid járművek

1. lecke: Soros, párhuzamos és soros-párhuzamos hibrid hajtások

| Cél: A tananyag célja, hogy a hallgató ismerje meg a jelenlegi hibrid rendszerek működési elvét, jellemzőit, valamint előnyös és hátrányos tulajdonságait.
Követelmények: Ön akkor sajátította el megfelelően a tananyagot, ha képes
megfogalmazni a soros hibridhajtás működési elvét felsorolni a soros hibrid rendszer üzemmódjait, előnyeit, hátrányait meghatározni a párhuzamos hibrid rendszer üzemelésének tulajdonságait ismertetni a különböző párhuzamos hibrid megoldásokat (fordulatszámösszegző, nyomatékösszegző, vonóerőösszegző) megfogalmazni a vegyes hibrid hajtás legfontosabb jellemzőit példákat mondani soros, párhuzamos és soros-párhuzamos hibridekre
Időszükséglet: A tananyag feldolgozásához 120 perc szükséges, a tevékenységek és az önellenőrző kérdések megválaszolására, további 120 percet javaslunk fordítani.
Kulcsfogalmak
belső égésű motor, villamos gép generátor, inverter soros hibrid párhuzamos hibrid soros-párhuzamos (vegyes) hibrid nyomatékösszegző hajtáslánc vonóerőösszegző hajtásrendszer fordulatszámösszegző hajtás károsanyag-kibocsátás és üzemanyag-fogyasztás csökkentés regeneratív fékezés akkumulátortöltő üzemmód
1. Soros hibridhajtás
Jegyezze meg a soros hibridhajtás jellemzőit, előnyeit, hátrányait!
A belső égésű motor egy generátort hajt meg, mely háromfázisú váltóáramot állít elő. Az előállított áramot így egyenirányítón kell átvezetni, hogy az akkumulátor töltésére alkalmas legyen. Ezt követően a motorvezérlő elektronika dönt arról, hogy a megtermelt elektromos energiát ismét egy villamos gépen keresztül továbbítja a kerekek irányába, vagy pedig az akkumulátorcsomagot töltjük vele. Az akkumulátor töltéséhez szükség van még egy DC/DC átalakítóra is, ami tulajdonképpen egy inverter. Az inverter az akkumulátor és a villanymotor feszültségét egyenlíti ki. Abban az esetben, ha a motorvezérlő úgy érzékeli, hogy a járművezető gázt ad, akkor természetesen a gépkocsi hajtására fordítódik az energia. A villanymotor pedig egy váltóművön keresztül csatlakozik a kerekekhez. Az általában fokozatmentes (CVT) váltóműre azért van szükség, hogy az Atkinson ciklusú motort mindig optimális fordulaton, jó hatásfokkal tudjuk működtetni.
Soros hibrid járművek esetében tehát lehetőség van arra, hogy - az akkumulátorcsomag méretének függvényében - teljesen elektromos módban közlekedjünk a gépjárművel.
Az 1. ábra egy soros hibrid rendszer elvi felépítését mutatja be.
Soros hibrid rendszer kialakítása
1. ábra
Forrás: Dr. Bereczky Ákos - Dr. Varga Zoltán: Motor és erőátviteli rendszerek mechatronikája
A soros hibrid hajtás előnyei:
A belső égésű motor a jármű pillanatnyi teljesítményigényétől függetlenül működik, ezáltal a motor olyan munkapont-tartományban alkalmazható, ahol jó hatásfokkal üzemel, vagyis a legkedvezőbb a belső égésű motor fogyasztása. Ennek köszönhetően a motor optimalizálható egy szűk fordulatszám/nyomaték tartományra, ami által javítható a motor hatékonysága, valamint csökkenthetők a fejlesztési költségek is. Rekuperatív fékezés során visszatermelhetjük a normál esetben elveszített mozgási energia egy részét.
A soros hibrid hajtáslánc hátrányai:
A motorból érkező energia kétszeri átalakításának köszönhetően az elektromos vezetékek, illetve átalakítók energiavesztesége nagymértékben csökkentheti a rendszer hatásfokát. A villamos rendszer amellett, hogy megnöveli a jármű össztömegét, a kialakított rendszer komplexitását is megnöveli, így a meghibásodás esélye is emelkedik.
A soros hibridhajtás üzemmódjai:
Elektromos hajtás: Teljes mértékben az elektromos motor hajtja az autót, míg a belső égésű motor nem vesz részt a hajtásban. Belső égésű motoros hajtás: Ebben az esetben pedig csak a belső égésű motor felel a jármű mozgatásáért, az akkumulátor ilyenkor nem szolgáltat energiát. Hibrid hajtás: A gépkocsi meghajtásához mind az akkumulátorokból származó energia, mind pedig a belső égés motor hozzájárul. Belső égésű motoros hajtás és akkumulátortöltő üzemmód: A járművet tisztán a belső égésű motor által előállított energia hajtja, miközben tölti az akkumulátort. Regeneratív fékezés: A belső égésű motor generátorként működik és az így keletkezett energiát visszatáplálja az autó akkumulátorába. Akkumulátortöltő üzemmód: Ebben az üzemmódban nincs hajtás, a belső égésű motor és generátor csak tölti az akkumulátort. Hibrid akkumulátortöltő üzemmód: Az elektromos motor és a generátor is tölti az akkumulátort.
2. Párhuzamos hibridhajtás
Ismerje meg a párhuzamos hibrid rendszer tulajdonságait és fajtáit!
A párhuzamos hibrid hajtásrendszer legfontosabb jellemzője, hogy a belső égésű motor és villanymotor egyidejűleg felel a gépkocsi meghajtásáért. A belső égésű erőforrás mechanikus úton juttatja el a motor nyomatékát a kerekekhez, míg az elektromos motor is mechanikus módon kapcsolódik a váltóműhöz. A rendszer képes csak a belső égésű motorral vagy csak a villanymotorral vagy mindkettővel egyszerre meghajtani az autót.
A 2. ábra a párhuzamos hibrid elrendezést ismerteti.
Párhuzamos hibrid rendszer felépítése
2. ábra
Forrás: Dr. Bereczky Ákos - Dr. Varga Zoltán: Motor és erőátviteli rendszerek mechatronikája
A generátorként is működő elektromos motor egy rendszert alkot a belsőégésű motorral, így kiváltható a hagyományos járművekben alkalmazott generátor és önindító.
Elinduláskor a villamos motor hozza mozgásba az autót, majd a sebesség növekedésével beindul a belső égésű motor is, a későbbiekben pedig különböző hajtási megoldások alkalmazhatók. Van lehetőség tisztán elektromos hajtásra, illetve a belső égésű motor is képes önállóan hajtani a járművet. Van olyan megoldás, amikor az elektromos motor az egyik tengelyt, míg a belső égésű motor a másik tengelyt hajtja meg. Nagy sebesség esetén, továbbá nagy teljesítményigény esetén mindkét motor részt vesz a hajtásban. Tolatáskor szintén az elektromos motor hajtja az autót, hiszen a kisebb sebesség következtében ez kevesebb energia befektetést kíván. Fékezés esetén a villamos motor generátorként üzemel és felhasználja a jármű mozgási energiáját az akkumulátorok töltésére, ilyenkor a belső égésű motor részben vagy teljes mértékben leállításra kerül a rendszer által.
A villanymotor teljesítményétől és az akkumulátor töltöttségi állapotától függően, teljesen emissziómentesen átlagosan 3-5 km megtételére képesek a párhuzamos hibridek.
A párhuzamos hibrid járművekben 12 V-os akkumulátor helyett nagyfeszültségű rendszer működik. A kényelmi és kiegészítő berendezések (légkondicionáló, elektromos szervokormány) energiaellátásáért az akkumulátor és villamos motor felel.
A párhuzamos hibrid rendszereknek 3 fő csoportja van, melyek a következők:
Nyomatékösszegző hajtáslánc Vonóerőösszegző hajtás Fordulatszámösszegző hajtásrendszer
Nyomatékösszegző hajtáslánc
A nyomatékösszegző hajtásrendszer esetén a belső égésű motor és villanymotor nyomatéka összeadódik vagy a rendszer a motor nyomatékát 2 részre osztja: meghajtás és akkumulátortöltés. A nyomatékösszegző hajtásláncoknak különböző típusai vannak. Az egy és kéttengelyes változatokon belül a váltómű más-más helyekre építhető be, illetve többféle áttétel használható, mely változó vonóerőkarakterisztikát eredményez. Az egyik leggyakrabban alkalmazott típus a kéttengelyes verzió, melyben 2 váltóművet alkalmaznak, ahol az egyik váltómű a belső égésű motor és a nyomatékösszegző között, míg a másik a nyomatékösszegző és az elektromos motor között helyezkedik el. A nyomatékösszegző hibrid hajtások között a másik gyakran használt megoldás, amikor a váltómű a nyomatékösszegző és a kardántengely között található. Ilyen esetben a váltó a villanymotor és a belső égésű motor nyomatékát egyidejűleg viszi át. Az egytengelyes nyomatékösszegző változatoknál a villanymotor rotorja funkcionál nyomatékösszegzőként. Az egytengelyes megoldásoknál a váltómű elhelyezhető az elektromos gép után, mely így a tengelykapcsoló által van összeköttetésben a belső égésű motorral, vagy a másik lehetőség, hogy a váltómű a belső égésű motor és a villanymotor között található.
Vonóerőösszegző hajtáslánc
A párhuzamos hibrid hajtásrendszerek egyik típusa, amikor a belső égésű motor vagy a villamos gép közvetlenül a kerekeket hajtja meg, melyet vonóerőösszegző hibrid hajtásrendszernek nevezünk. Az esetek többségében a belső égésű motor az első tengely kerekeit, míg az elektromos gép a hátsó tengely kerekeit hajtja meg. A megoldás segítségével elkerülhető a kétszeres energiaátalakítás, mivel a belső égésű motor energiája által nincs lehetőség közvetlenül tölteni az akkumulátorokat. A vonóerőösszegző hibrid rendszereknek 2 változatát különböztetjük meg. Az egyik lehetőség, amikor a villanymotor rugózatlan tömegként van jelen a hajtásrendszerben, míg a másik megoldás, hogy az elektromos gép rugózott tömegként jelenik meg.
A vonóerőösszegző hibrid hajtás előnyei:
Tisztán villamos meghajtás lehetősége Kisebb belső égésű motor szükséges, mint a hagyományos meghajtású autók esetében, így kedvezőbb üzemanyag-fogyasztás és kisebb károsanya-kibocsátás érhető el. Kisebb teljesítményű elektromos motor indokolt, mint soros hibrid rendszerek esetén, ami a jármű össztömegére van kedvező hatással. A belső égésű motor kevesebb alkalommal üzemel tranziens üzemmódban, ami szintén a gépkocsi fogyasztását és károsanyag-kibocsátását csökkenti.
A vonóerőösszegző hibrid hajtás hátrányai:
A rendszer tengelykapcsoló segítségével valósítja meg a hajtásszabályozást, ami komplex és bonyolult, így több alkatrész szükséges, mint hagyományos járművek esetén, ami a jármű ára mellett a meghibásodás valószínűségét is növeli.
A korábban említett 2 típus közül a kisebb rugózott tömeggel érhető el stabilabb és jobb úttartás, így ennek alkalmazása célravezetőbb, mind a gépkocsi össztömege, mind a jármű fogyasztása szempontjából.
Fordulatszámösszegző hajtásrendszer
A hajtás esetén az elektromos motor, valamint a belső égésű motor fordulatszámának összegzésével kaphatjuk meg a váltómű kimenő fordulatszámát. A 2 fordulatszám összeadása terheléstől függő arányban valósul meg a gyakorlatban, amiből következik, hogy a villamos gép-kerék, továbbá a belső égésű motor-kerék közötti áttételek mértéke terheléstől függő mértékben módosítható.
Napjainkban a leggyakrabban alkalmazott fordulatszámösszegző a bolygómű, illetve egy elektromos motor egy állórésszel.
Bolygómű és duálrotoros elektromos motor (fordulatszámösszegző megoldások) elvi működése
3. ábra
Forrás: Dr. Bereczky Ákos - Dr. Varga Zoltán: Motor és erőátviteli rendszerek mechatronikája
A bolygómű egy napkerékből, egy kengyelből és egy külső gyűrűből. A konstrukciós megoldás lényege, hogy a napkerék és a külső gyűrű fordulatszáma összeadódik és a kengyelen keresztül adja le az energiát.
A transmotor esetében az állórész a kerethez erősített, míg a rotor és a légnyílás felel azért, hogy az elektromos energia mechanikai energiává alakuljon. Az átalakítás eredményeképpen pedig a motor fordulatszáma, a rotornak az állórészhez viszonyított sebessége.
3. Soros-Párhuzamos hibridhajtás
Jegyezze meg a soros-párhuzamos hibrid rendszer tulajdonságait és fajtáit!
Soros-párhuzamos hibrid rendszernél a belső égésű motor szintén közvetlen kapcsolatban van a kerekekkel és a két motor egyszerre is tud üzemelni.
A 4. ábra a soros-párhuzamos hibrid megoldást mutatja be.
Soros-párhuzamos hibrid rendszer
4. ábra
Forrás: Dr. Bereczky Ákos - Dr. Varga Zoltán: Motor és erőátviteli rendszerek mechatronikája
A soros-párhuzamos hibrid rendszer egyesíti a soros és párhuzamos hibrid technológia jellemzőit. A gépkocsi meghajtása történhet az elektromos motorral vagy a belső égésű motorral és villanymotorral együttesen. A hajtásszabályozás bonyolult, hiszen a belső égésű motor fordulatszámát és munkapontját úgy kell meghatározni, hogy a legkisebb üzemanyag-fogyasztást eredményező üzemállapotban működjön a motor.
A soros-párhuzamos hibrid rendszerek esetén 2 hajtásrendszer típust különböztetünk meg.
Kombinált Teljesítmény elágazásos
Kombinált soros-párhuzamos hibridhajtás
A kombinált soros-párhuzamos hibridrendszer esetében a belső égésű erőforrás nyomatéka egy tengelykapcsoló zárásával közvetlenül is továbbítható a kerekekhez. Nagy sebességgel való közlekedés során ez a fajta kialakítás jobb hatásfokot eredményez a soros hibrid megoldásoknál. A tengelykapcsolónak köszönhetően a beépített generátor és villamos motor egyszerre is felelhet a jármű hajtásáért, így nagyobb teljesítmény biztosítható a gépkocsi számára.
Előnyei:
Magasabb működési hatásfok Nagyobb csúcsteljesítmény A két villamos motornak köszönhetően a belső égésű erőforrás teljesítménye kisebbre méretezhető. A nagyobb arányú mechanikus teljesítmény átvitel következtében az energiaveszteség kicsi. A különböző működési üzemmódok által, a teljesítmény széles tartományon belül módosítható. A hajtásrendszer a vezérlés által igyekszik a belső égésű motort az optimális munkaponton működtetni, így mérsékelhető az üzemanyag-fogyasztás és károsanyag-kibocsátás.
Hátrányai:
A bonyolultabb és drágább alkatrészek növelik a jármű összköltségét és a meghibásodás valószínűségét Nagyobb villamos teljesítményre, így nagyobb akkumulátor csomagra van szükség, amely nemcsak növeli a jármű tömegét, hanem az összköltségre is kedvezőtlen hatással van.
Teljesítmény elágazásos soros-párhuzamos hibridhajtás
A teljesítmény elágazásos rendszer működési alapelve, hogy a belső égésű motor teljesítménye egy bolygóműben kettéágazik. Az egyik része mechanikus úton hajtja a jármű kerekeit, míg a másik részét két elektromos motor továbbítja a kerekekhez vagy tölti az akkumulátort. A villanymotorok és a bolygómű fokozatmentes sebességváltóként is üzemelnek, így nincs szükség külön sebességváltó beépítésére.
Előnye:
A belső égésű motor bármelyik üzemmódban működhet a gépkocsi sebességétől független fordulatszámmal és teljesítménnyel, így alacsonyabb károsanyag-kibocsátás érhető el a járművel.
Hátránya:
A kombinált soros-párhuzamos hibrid rendszerhez hasonlóan a költségesebb és komplexebb berendezésék növelik az autó árát és a tönkremenetel lehetőségét.
A soros-párhuzamos hibridhajtású autók többnyire bolygókerekes megoldással rendelkeznek, melyet a Toyota/Lexus is használ, mint a technológia úttörője. A Lexus, mely a Toyota prémiumkategóriás márkája kéttengelyes bolygókerekes hajtásrendszert alkalmaz a nagyobb hatékonyság, jobb hatásfok és alacsonyabb üzemanyag-fogyasztás és kedvezőbb károsanyag-kibocsátás érdekében.
A hibrid autók esetében különösen fontos a beépített akkumulátor típusa, kapacitása és az akkumulátor menedzsment rendszere (BMS), a hozzá tartozó inverter, illetve az elektromos motor teljesítménye. Napjainkban azok a gyártók, akik korábban nem fejlesztettek hibrid autókat, előszeretettel alkalmaznak 48 Voltos elektromos rendszereket, hiszen így nincs szükség a hagyományos meghajtású autók szerkezetének áttervezésére és a gyári szerelési folyamatok megváltoztatására. A belső égésű motorral kombinálva a 48 Voltos elektromos rendszert számottevő nyomatéknövekedés biztosítható, valamint a regeneratív fékezés - visszanyert fékezési energia által a beépített akkumulátor is tölthető.
4. Gyártói konstrukciók
Ismerje meg a különböző gyártók által alkalmazott hibrid megoldásokat!
Nissan e-Power soros hibrid jármű
A Nissan soros hibrid hajtásrendszere az e-Power. A technológia az elektromos autókra jellemző tulajdonságokkal rendelkezik, mint a nagy és egyenletes forgatónyomaték, jó gyorsulás, csendes üzem. A hajtásláncban a belső égésű motort alacsony üzemanyag-fogyasztást eredményező munkaponton működtetik, így városi körülmények között rendkívül hatékony.
A hajtásláncot tekintve, a Leaf-ből ismert elektromos hajtáslánc ki van egészítve egy belsőégésű motorral, aminek a megtermelt energiáját az akkumulátor töltésére használják, ezzel kiváltva a külső töltést, de a teljesítménye azonos a villanyautókéval.
Az e-Power rendszer tisztán villamos meghajtást is lehetővé tesz, a kerekeket a villanymotor hajtja meg. Felépítését tekintve a villanymotoron kívül van benne egy nagy teljesítményű akkumulátor, egy belső égésű motor, egy generátor és egy inverter. A belső égésű motor nem kapcsolódik a kerekekhez, csak a generátort hajtja, így azt csak az akkumulátor töltésére alkalmazzák és az EV-kel ellentétben, a fő erőforrás nem az akkumulátor, hanem a belső égésű motor.
A soros hibrid rendszerhez nagyobb elektromos motor szükséges, mivel egyedül az felel a kerekek meghajtásáért. A Nissan egy olyan motorvezérlési módszert fejlesztett ki, amelynek eredményeképp a motor jobban reagál és optimalizálták az energiagazdálkodást.
A hajtáslánc fő alkatrésze, egy 40 kW-os elektromos gép, valamint egy 1.2 literes, 3 hengeres, belsőégésű motor, amely 47 literes üzemanyagtartállyal rendelkezik. A hajtáslánc hivatalos üzemanyag-fogyasztása 2.9 liter/100 km, amely akár 1300 km megtételét is lehetővé teszi, ezt a Nissan a japán JC08 vezetési mód - mérési ciklus szerint adta meg.
A hajtáslánc működése töltés közben
5. ábra
Forrás: https://www.motor.es/noticias/nissan-e-power-europa-201955207.html
A hajtáslánc működése hajtás közben
6. ábra
Forrás: https://www.motor.es/noticias/nissan-e-power-europa-201955207.html
A hibrid technológia előnye a villanyautókkal szemben, hogy jelentősen kisebb akkumulátorra van szükség, így kisebb a helyigénye és kevesebb plusz súlyt eredményez. Fontos viszont megemlíteni, hogy a kettős hajtásnak köszönhetően bonyolultabb megoldásról van szó.
Nissan Note 2021 e-Power
7. ábra
Forrás: https://autosajto.hu/2020/12/23/a-nissan-note-e-power-awd-tobbet-nem-okoz-gondot-a-tel
BMW PHEV párhuzamos hibrid autó
A párhuzamos hibrid járművekben mind a villamos motor, mind pedig a belső égésű erőforrás energiát szolgáltat a gépkocsi mozgatásához. A teljesítményelosztás mértékétől függően, kétféle típusú párhuzamos hibrid autó létezik, attól függően, hogy a belső égésű motor és az elektromos motor mekkora teljesítményt szolgáltat a hajtáshoz.
A koncentrikus párhuzamos hibrid esetén, a villanymotor és a belső égésű erőforrás is ugyanazt a tengelyt hajtja meg (első tengely, hátsó tengely, mindkettő tengely - összkerékhajtás).
A "through the road" párhuzamos hibrid esetében a belső égésű motor az egyik tengelyt, míg az elektromos gép a másik tengelyt hajtja meg.
A BMW-nél az iPerformance modellek esetén a hajtáslánc egy BMW TwinPower Turbo technológiájú négyhengeres benzinmotorból és egy nyolcfokozatú Steptronic sebességváltóba integrált elektromos motorból áll, amelynek összteljesítménye 240 kW/326 LE. A BMW 740e xDrive iPerformance precízen vezérelt összkerékhajtással van felszerelve, amely optimálisan osztja el az elektromos motor és a belső égésű erőforrás teljesítményét az első és hátsó tengely között.
A 8. ábra a BMW hibrid rendszerének felépítését mutatja be.
1. Belső égésű erőforrás 2. Kuplung 3-4. Automataváltó 5. Vezérlő elektronika 6. Nagyfeszültségű akkumulátor 7. Hátsó tengelyen elhelyezkedő differenciálmű
BMW 740e iPerformance hajtásrendszer
8. ábra
Forrás: https://x-engineer.org/bmw-phev-powertrain-architecture/
BMW 740e iPerformance hajtáslánc
9. ábra
Forrás: https://x-engineer.org/bmw-phev-powertrain-architecture/
BMW 740e iPerformance hajtás
10. ábra
Forrás: https://x-engineer.org/bmw-phev-powertrain-architecture/
A 10. ábrán szereplő BMW párhuzamos hibrid hajtáslánc alkatrészei:
1. Villanymotor 2. IAE tengelykapcsoló 3. Bolygómű
Lexus Hybrid Drive - soros-párhuzamos hibrid
A járműben egy belső égésű benzinmotor és két villamos erőforrás gondoskodik az autó meghajtásáról. Az RX400h típusnál a hátsó tengelyhez csatlakoztatott elektromos gép csak fékezésnél, vagy abban az esetben kapcsolódik be a hajtásba, ha a jármű megcsúszik. A hátsó tengelyre szerelt villamos gép egyszerűbb szerkezet, mint, amit az első tengelyre szerelnek. A Lexus RX450h modell nagyobb teljesítménnyel rendelkezik, így hosszabb távon és nagyobb sebességtartományban képes tisztán emissziómentesen haladni.
A Lexus meghajtásrendszere esetén a következő hajtási üzemmódokat különböztetjük meg:
1. | Elindulás: A jármű a villanymotor segítségével indul és az akkumulátor töltöttségétől függően kapcsolódik be a hajtásba a belső égésű motor.
2. | Egyenletes terhelésen, normál üzem: A belső égésű erőforrás és az első tengelyre szerelt elektromos gép együttesen hajtják az első kerekeket. A folyamat során a belső égésű motor az akkumulátort töltő, generátorüzemű villanymotort is hajtja.
3. | Gyorsítás: Az első tengelyen elhelyezett elektromos gép nyomatéka és a belső égésű erőforrás nyomatéka összegződik, valamint a gyorsításhoz az akkumulátorban tárolt energia is felhasználásra kerül.
4. | Fékezés: Mindkét tengelyre szerelt villanymotor generátorként működik, az autó mozgási energiájának egy része táplálja az akkumulátort.
5. | Megállás: A jármű megállásakor a belső égésű motor automatikus leáll.
6. | Újraindulás: A gépkocsit az első tengelyre szerelt elektromos motor indítja újra.
Lexus Hybrid System Drive
11. ábra
Forrás: https://www.lexus.hu/car-models/rx/

| Feladatok
1. Sorolja fel a soros hibrid autó legfontosabb berendezéseit!
2. Sorolja fel a soros hibrid előnyeit!
3. Sorolja fel a soros hibrid hátrányait!
4. Sorolja fel a soros hibridhajtás üzemmódjait!
5. Sorolja fel a párhuzamos hibrid jármű alapvető alkatrészeit!
6. Sorolja fel a párhuzamos hibridek 3 fő csoportját!
7. Sorolja fel a vonóerőösszegző hibrid hajtás előnyeit!
8. Nevezze meg a két leggyakrabban alkalmazott fordulatszámösszegző berendezést!
9. Sorolja fel a soros-párhuzamos hibrid jármű legfontosabb berendezéseit!
10. Nevezze meg a vegyes hibrid autók 2 típusát!
11. Sorolja fel a kombinált soros-párhuzamos hibrid autók előnyeit!
12. Sorolja fel a kombinált soros-párhuzamos hibrid járművek hátrányait!
13. Nevezze meg a teljesítmény elágazásos hibridek előnyét!
14. Nevezze meg a teljesítmény elágazásos hibrid autók hátrányát!
15. Sorolja fel a BMW hibrid rendszerének fő komponenseit!
16. Sorolja fel a Lexus Hybrid Drive System hajtási üzemmódjait!
Önellenőrző kérdések
1. Hány kilométer megtételére képes tisztán elektromos módban egy párhuzamos hibridhajtású autó?
| 1-2 km
| 3-5 km
| 10 km
| 50 km
2. Nevezze meg minek a rövidítése a BMS?
3. A Nissan Note e-Power hajtásláncában hány kW-os villanymotor dolgozik?
| 10 kW
| 20 kW
| 40 kW
| 80 kW